योजना आयोगका उपाध्यक्ष श्रेष्ठ र दक्षिण कोरियाका पूर्वमन्त्रीबीच भेटवार्ता
राष्ट्रिय योजना आयोगका उपाध्यक्ष डा. मीनबहादुर श्रेष्ठ र दक्षिण कोरियाका पूर्वमन्त्री डा. ली नाम कीबीच भेटवार्ता भएको छ ।
काठमाडौं, चैत २७ गते । राष्ट्रिय योजना आयोगका उपाध्यक्ष डा. मीनबहादुर श्रेष्ठ र दक्षिण कोरियाका पूर्वमन्त्री डा. ली नाम कीबीच भेटवार्ता भएको छ । सिंहदरबारस्थित आयोगको कार्यालयमा भएको भेटवार्तामा राष्ट्रिय योजना आयोगका उपाध्यक्ष श्रेष्ठले नेपालप्रतिको सद्भावको लागि धन्यवाद दिनुहुँदै नेपालले पूर्वमन्त्री लीजस्तै लगानीकर्तालाई छिट्टै आह्वान गर्ने बताउनुभयो । उपाध्यक्ष श्रेष्ठले सन् १९५५ ताका नेपालले कोरियालाई खाद्यान्नलगायत सहयोग गरेको विषयलाई स्मरण गर्दै नेपाल विगतमा कमजोर नभए पनि पछिल्ला केही दशकमा राजनीतिक अस्थिरताले गर्दा आर्थिक र विकासमा पछि परेको धारणा व्यक्त गर्नुभयो ।सो अवसरमा डा. कीले नेपाल सरकारले लगानीमैत्री वातावरण तयार गरेमा कोरियालगायत विश्वभरको लगानी नेपालमा ल्याउन सकिने बताउनुभयो ।कोरियाली सरकारका आर्थिक योजना विभागलगायत विभिन्न निकायमा झण्डै चार दशक कार्य गर्नुभएका लिले देशको विकास हुन त्यहाँको बलियो र दुरदर्शीताको मुख्य भूमिका हुने र कोरिया पनि त्यही कारण आज विश्वको विकसित राष्ट्र बनेको बताउनुभयो । नेपालले पनि कोरियाको प्रविधि र लगानी भित्र्याएर विकास गर्न सक्ने उहाँले बताउनुभयो । हाल कोरिया–एसिया इकोनमिक कोअपरेसन एसोसिएसनका अध्यक्ष समेत रहेका लिले आफ्नो देशले पनि पहिले वैदेशिक सहायता, प्रविधि र लगानी ल्याएर विकास गरेको स्मरण गर्नुभयो ।भेटघाटमा सङ्घका पूर्व उपाध्यक्ष सोनाम लामा, महासचिव जानकी गुरुङ, कार्यकारी निर्देशक राजेश राणा, दिपेश खत्री, रोपवे नेपालका अध्यक्ष गुणराज ढकाल र लक्ष्मी बैङ्कका सञ्चालक दिनेश पौड्याललगायतकाे उपस्थिति रहेको थियो ।